Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 502/12/8806	Košice, 14.12.2012
EEČ : 2-65-295-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 28.05.2012 v čase o 13.40 hod. viedol osobné motorové vozidlo továrenskej značky Opel Vectra , EČV KS 184 CH po štátnej ceste II/552 v smere jazdy od obce Nižná Hutka na obec Bohdanovce, kde na križovatke so štátnou cestou III/552004 na obec Nižná Myšľa, okres XXXXX - okolie v dôsledku nedostatočného venovania sa vedeniu vozidla zozadu narazil do pred ním idúceho osobného motorového vozidla továrenskej značky Volkswagen Polo, EČV TV 100BV, ktoré viedla tým istým smerom vodička XXXXX, ktorá s vozidlom zastavila v dôsledku situácie vyvolanej v cestnej premávke , čím XXXXX spôsobil dopravnú nehodu, pri ktorej vodička XXXXX utrpela ľahký úraz, a to podvrtnutie krčnej chrbtice s poranením mäkkých častí v oblasti 3. a 4. krčného stavca (C3 - C4) a poúrazovú bolestivosť (VAS-vertebrogenný algický syndróm) krčnej chrbtice v tomto mieste s primeranou dobou liečenia a práceneschopnosti od 29.05.2012 do 21.06.2012, t.j. 23 dní, pričom u vodičov vykonaním dychovej skúšky požitie alkoholu zistené nebolo 

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
          Poverený príslušník Okresného riaditeľstva PZ XXXXX - okolie, Okresného dopravného inšpektorátu, Oddelenia výkonu služby  uznesením sp. zn. ČVS:ORP-103/DI-KS-2012 dňa 23.08.2012 vzniesol obvinenie  XXXXX pre prečin ublíženia na zdraví podľa § 158 Trestného zákona na tom skutkovom základe ako je to uvedené vyššie.
 Podľa § 216 ods. 1,  Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu  podmienečne zastaviť trestné stíhanie, ak:
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne
b/ nahradil škodu, ak bola činom spôsobená alebo s  poškodeným o jej náhrade uzavrel dohodu alebo urobil iné potrebné opatrenia na jej náhradu
c/ vzhľadom na osobu obvineného s prihliadnutím na jeho doterajší život a na okolnosti prípadu možno dôvodne takéto rozhodnutie považovať za dostačujúce .          
          Po preskúmaní spisového materiálu som zistil, že u obvineného sú splnené zákonné podmienky pre podmienečné zastavenie trestného stíhania.
         Trestný zákon za prečin, pre ktorý je obvinený stíhaný   dovoľuje uložiť trest odňatia slobody do päť rokov.
          Obvinený sa   k spáchaniu prečinu v prípravnom konaní v celom rozsahu priznal a dal súhlas pre prípadné rozhodnutie prokurátora o podmienečnom zastavení trestného stíhania.
          Škoda bola objektivizovaná na základe znaleckého posudku.                    
          Obvinený vykonal potrebné opatrenie na náhradu škody tým, že poistnú udalosť nahlásil poisťovni UNIQA a.s., ktorá na základe toho na seba prevzala náhradu spôsobenej škody.
          Zo správy z miesta trvalého bydliska vyplýva, že obvinený požíva dobrú povesť a v priestupkovom konaní doposiaľ nebol riešený. Podľa odpisu z registra trestov súdom potrestaný nebol.
          Vzhľadom na osobu obvineného, jeho doterajší nezávadný spôsob života, okolnosti prípadu som dospel k záveru, že doposiaľ vedené trestné stíhanie už dostatočne výchovne zapôsobilo na obvineného a možno dôvodne predpokladať, že podmienečné zastavenie trestného stíhania bude na neho vplývať tak, aby sa v budúcnosti  nedopustil žiadneho protiprávneho konania.
         Keďže boli splnené všetky zákonné  podmienky pre podmienečné zastavenie trestného stíhania, považujem  toto rozhodnutie za opodstatnené.
          Podľa § 217 ods. 1, Tr. poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam,  prokurátor rozhodne, že sa obvinený osvedčil. Inak rozhodne, a to aj počas skúšobnej doby, že v trestnom stíhaní pokračuje. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Olejníková
prokurátorka